নাদালকে হারিয়ে তৃতীয় রাউন্ডে জোকোভিচ

প্যারিস: প্যারিসের টেনিস তীর্থক্ষেত্রের নাম রোলাঁ গারোঁ (Roland Garros)। আর সেই তীর্থের আরাধ্য দেবতা হলেন রাফায়েল নাদাল (Rafael Nadal)। এই কোর্টে খেলে অবিশ্বাস্য রেকর্ড ১৪ বার ফ্রেঞ্চ ওপেন জিতেছেন তিনি। সেখানেই তাঁকে হারালেন নোভাক জোকোভিচ (Novak Djocovic)। প্যারিস অলিম্পিক্সে (Paris Olympics 2024) টেনিসের ছেলেদের সিঙ্গলস ইভেন্টের দ্বিতীয় রাউন্ডে সার্বিয়ান তারকা নাদালকে হারালেন ৬-১, ৬-৪ ফলে। সেই সঙ্গে হেড টু হেড পরিসংখ্যানে আরও এগিয়ে গেলেন (জোকোভিচ-৩১, নাদাল-২৯)।

প্রথম সেটে স্প্যানিশ তারকা দাঁড়াতেই পারেননি। রোলাঁ গারোঁর লাল মাটির কোর্টে যে খেলোয়াড় একসময় রাজত্ব করতেন আজকের নাদাল তাঁর ছায়ামাত্র। তবু দ্বিতীয় সেটে জ্বলে উঠেছিলেন তিনি। দু’বার সার্ভিস ব্রেক করেন জোকোভিচের। কিন্তু তারপরে আর পেরে ওঠেননি। পরপর দুটো গেম জিতে ম্যাচ বের করে নেন ‘জোকার’।

আরও পড়ুন: শেষ মুহূর্তের গোলে হকিতে ড্র, ব্যাডমিন্টনে জিতলেন লক্ষ্য

তবে অলিম্পিক্স থেকে পুরোপুরি ছিটকে যাননি স্প্যানিশ তারকা। কার্লোস আলকারাজের (Carlos Alcaraz) সঙ্গে ডাবলস খেলবেন তিনি। তবে রোলাঁ গারোঁয় এটাই ছিল ৩৭ বছর বয়সি নাদালের শেষ সিঙ্গলস ম্যাচ। রজার ফেডেরারের (Roger Federer) মতোই সম্ভবত লেভার কাপ (Laver Cup) খেলে টেনিসকে বিদায় জানাতে চলেছেন তিনি।