অলিম্পিক্স সোনা জয়ে জোকোভিচের বাধা সেই আলকারাজ

প্যারিস: ২৪টা গ্র্যান্ড স্ল্যাম (Grand Slam) জিতে বসে আছেন নোভাক জোকোভিচ (Novak Djokovic), যে সাফল্য এই গ্রহের আর কোনও মানুষের নেই। অথচ অলিম্পিক্সে সোনা জেতা হয়নি তাঁর। সেই লক্ষ্যের অনেকটা কাছে পৌঁছলেন এবার। কিন্তু সামনে এবার সবথেকে বড় বাধা। অলিম্পিক্সের ফাইনালে জোকোভিচ মুখোমুখি হয়েছেন কার্লোস আলকারাজের (Carlos Alcaraz), যাঁর কাছে কিছুদিন আগেই উইম্বলডনের (Wimbledon 2024) ফাইনালে হেরেছেন।

অতীতে অলিম্পিক্সের আসরে তিনবার সেমিফাইনালে উঠে হারতে হয়েছে সার্বিয়ান টেনিস তারকাকে। এবার সেমিতে ৬-৪, ৬-২ ফলাফলে হারালেন ইতালির লোরেঞ্জো মুসেত্তিকে (Lorenzo Musetti)। এঁকেই উইম্বলডনের সেমিফাইনালে হারিয়েছিল জোকোভিচ। প্রসঙ্গত, কানাডার ফেলিক্স অগার-এলিয়াসিমের বিরুদ্ধে ব্রোঞ্জ জয়ের লড়াই করবেন মুসেত্তি।

আরও পড়ুন: আজ নজরে সেই মনু, পদকের আশা অন্য খেলাতেও

Carlos Alcaraz & Novak Djokovic will face each other in the final of the Olympics.

Rematch of the Wimbledon final.

Carlos is on a 12 match win streak & just won Roland Garros & Wimbledon.

Novak has won 10 of his last 11 matches, losing to Carlos in the Wimbledon final.… pic.twitter.com/gorA0K8Kxp

— The Tennis Letter (@TheTennisLetter) August 2, 2024

ম্যাচের পর ‘জোকার’ জানিয়েছেন, তিনি যথেষ্ট চাপে ছিলেন। তিনি বলেন, “আমি এমন একজনের বিরুদ্ধে খেলতে নেমেছিলাম যে ভালো ফর্মে রয়েছে, শুরুও করেছিল দারুণভাবে। আমি স্রেফ ফোকাস ধরে রাখার চেষ্টা করেছিলাম। যা যা করতে হত সেটাই করেছি। ম্যাচের আগে, ম্যাচ চলাকালীন, দ্বিতীয় সেটের আগে বেশ চাপে ছিলাম। তবে বাধা পেরিয়ে দেশের জন্য পদক নিশ্চিত করতে পেরে খুবই ভালো লাগছে।”

ফাইনালে হারলেও রুপো জিতবেন জোকোভিচ। তবে ৩৭ বছরের টেনিস কিংবদন্তির লক্ষ্য অবশ্যই সোনা। তিনি বলেন, “এই খেলায় আমি বহু সাফল্য অর্জন করেছি, কিন্তু অলিম্পিক্সের ফাইনাল জিতিনি, সেই সুযোগ পেয়ে রোমাঞ্চিত। আশাকরি সার্বিয়া এবং সারা পৃথিবীতে সার্বিয়ান ফ্যানদের আনন্দ দিতে পারব। কাল অবশ্যই আলকারাজের কথা ভাবব, একই সঙ্গে বিশ্রাম নেব।”